Skotse onafhanklikheid opnuut geopper ná verkiesingNicola Sturgeon. (Foto: Andy Buchanan/AFP) Die Skotse Nasionale Party (SNP) het Sondag gesê sy “wegholoorwinning” in Skotland se half-outonome parlement is rede vir ŉ nuwe onafhanklikheidsreferendum. Terwyl die SNP beloftes van ŉ nuwe stemming gemaak het tydens sy verkiesingsveldtog, is die Britse regering, wat wetlik toestemming sal moet gee, daarteen gekant. Dit kan lei tot ŉ langdurige politieke toutrekkery en regstryd. Die SNP meen dat sy aantal setels, een minder as ŉ algehele meerderheid van 65, die party ŉ mandaat gee vir ŉ tweede onafhanklikheidsreferendum. Nicola Sturgeon, leier van die SNP, het in haar oorwinningstoespraak gesê Westminster het nou “geen demokratiese regverdiging” om ŉ tweede referendum oor onafhanklikheid te ontken nie. “Ek hoop om Skotland na onafhanklikheid te lei,” het sy Sondag aan die BBC gesê. Sturgeon het gesê dit sal “absurd en heeltemal verregaande” wees indien so ŉ referendum tot ŉ hofstryd sou lei, wat kan gebeur as Westminster dit stuit en die Skotse parlement sy eie wetgewing aanvaar. Boris Johnson, Britse premier, het gesê die referendum van 2014, waarin 55% “nee” gestem het, “moet ŉ een-keer-in-ŉ-leeftyd-geleentheid wees”. Johnson het Saterdag gesê die SNP se aandrang op ŉ tweede referendum is “onverantwoordelik en roekeloos”. Sturgeon het aan die BBC gesê sy dink nie die Britse regering sal uiteindelik die referendum teenstaan nie, aangesien dit as oneerbiedig teenoor die Skotte se demokratiese regte sal oorkom. “Dit sou beteken dat die konserwatiewe regering weier om die demokratiese wense van die Skotte te respekteer,” het sy gesê. “Ek dink ek stel dit lig om te sê dat dit nie goed ontvang sal word nie.” Michael Gove, ŉ senior Britse minister, het Sondag gesê al die leiers van die Verenigde Koninkryk se prioriteit is om van die koronaviruspandemie te herstel en die land het dus nie nou tyd vir ŉ “uitgerekte gesprek oor die grondwet” nie. Gove het ook aangevoer die feit dat die SNP nie ŉ volstrekte meerderheid in die parlement het nie, soos voor die eerste referendum in 2014, maak ŉ “beduidende verskil”. Op ŉ vraag of Skotland die Verenigde Koninkryk mag verlaat, het hy gesê: “Natuurlik … deur ŉ wettige referendum wat mense in staat stel om die keuse te maak”. Die Scottish Greens steun ook ŉ referendum en ná die afgelope verkiesing is daar nou ŉ sterker meerderheid van pro-onafhanklike politici as voorheen, met 72 setels uit 129.